गूगल एगो अमेरिकी मल्टीनेशनल टेक्नोलॉजी कंपनी बा। ई इंटरनेट-संबंधी बिबिध प्रकार के सर्विस आ चीज उपलब्ध करावे ले। एह में ऑनलाइन परचार, खोज, क्लाउड कंप्यूटिंग, सॉफ्टवेयर, आ हार्डवेयर सामिल बा। गूगल के स्थापना साल 1998 में लैरी पेज आ सर्जी ब्रिन के द्वारा कइल गइल जब ऊ दुनों लोग पीऍचडी के बिद्यार्थी रहल। वर्तमान में इनहन लोग के पास कुल 14 प्रतिशत शेयर बा आ ई लोग सुपरवोटिंग स्टॉक के जरिये 56 प्रतिशत वोटिंग पावर रखे ला। पहिले ई पूरा तौर पर निजी कंपनी रहल। सुरुआती पब्लिक ऑफर के 19 अगस्त 2004 के सुरू कइल गइल आ गूगल अपना नया हेडक्वार्टर में गइल। गूगल के एह नवका हेडक्वार्टर के नाँव गूगलप्लेक्स बा आ ई कैलिफोर्निया के माउंटेन व्यू इलाका में स्थित बा। अगस्त 2015 में गूगल अपना के दोबारा स्ट्रक्चरिंग कइलस। एकरा बाद सुंदर पिचाई एकर सीईओ बनलें। लैरी पेज अल्फाबेट के सीइओ बनलें।